
	COMISIA PENTRU MUNCĂ ŞI PROTECŢIE SOCIALĂ


	Bucureşti,
	16 noiembrie 2015

	Nr.
	4c-7/256 


R A P O R T

asupra propunerii legislative pentru modificarea Legii nr.263/2010 privind sistemul unitar de pensii publice
În conformitate cu prevederile art.95 din Regulamentul Camerei Deputaţilor, republicat, Comisia pentru muncă şi protecţie socială a fost sesizată, prin adresa nr.Plx 303/2015 din 23 martie 2015, cu dezbaterea pe fond, în procedură obişnuită, a propunerii legislative pentru modificarea  Legii nr.263/2010 privind sistemul unitar de pensii publice. 
La întocmirea prezentului raport, Comisia a avut în vedere:

· avizul favorabil al Consiliului Legislativ (nr.1384/17.12.2014)

· avizul favorabil al Comisiei pentru buget, finanţe şi bănci 
(nr.4c-2/342/09.09.2015)

· avizul favorabil al Comisiei juridice, de disciplină şi imunităţi 
(nr.4c-11/495/21.04.2015)

· avizul negativ al Comisiei pentru drepturile omului, culte şi problemele minorităţilor naţionale (nr.4c-5/246/01.04.2015)

· avizul favorabil al Comisiei pentru egalitatea de şanse pentru femei şi bărbaţi (nr.4c-17/456/15.04.2015).
Propunerea legislativă are ca obiect de reglementare modificarea Legii nr.263/2010 privind sistemul unitar de pensii publice, cu modificările şi completările ulterioare, în sensul abrogării dispoziţiilor conform cărora perioadele asimilate prevăzute la art.49 alin.(1) lit.a)–c) şi g) din actul normativ invocat, nu se iau în considerare la stabilirea stagiului de cotizare necesar acordării pensiei anticipate, ceea ce face ca, în conformitate cu reglementarea actuală, persoanele ce se regăsesc în această situaţie să fie prejudiciate.
La dezbaterile care au avut loc în şedinţa comisiei din 10 noiembrie 2015 au participat, în conformitate cu prevederile art.55 din Regulamentul Camerei Deputaţilor, republicat, cu modificările şi completările ulterioare:
· d-na Ileana Ciutan – preşedinte, Casa Naţională de Pensii Publice
· d-na Georgeta Jugănaru – director, Ministerul Muncii, Familiei, Protecţiei Sociale şi Persoanelor Vârstnice.
La lucrările comisiei şi-au înregistrat prezenţa 24 deputaţi, din totalul de 24 membri ai comisiei.

Raportul comisiei a fost adoptat cu unanimitate de voturi. 

Propunerea legislativă a fost respinsă de Senat în şedinţa din 18 martie 2015.
Propunerea legislativă face parte din categoria legilor organice, conform prevederilor art.73 alin.(3) din Constituţia României, republicată.

Camera Deputaţilor este Cameră decizională, potrivit prevederilor art.75 din Constituţia României şi ale art.92 din Regulamentul Camerei Deputaţilor, republicat, cu modificările şi completările ulterioare. 
În urma finalizării dezbaterilor, Comisia propune Plenului Camerei Deputaţilor respingerea iniţiativei legislative din următoarele considerente:
- perioadele asimilate prevăzute la art.49 alin.(1) lit.a)–c) şi g) din Legea nr.263/2010 sunt perioade necontributive şi, pe cale de consecinţă, ele nu pot constitui un element care să justifice dobândirea dreptului la pensionare înainte de producerea riscului de bătrâneţe. 
- propunerea legislativă conduce la creşterea numărului de persoane care beneficiază de pensie anticipată/anticipată parţială, cu efect direct atât asupra scăderii vârstei reale de pensionare, cât şi asupra efortului financiar, care nu ar putea fi estimat în prezent. Totodată, având în vedere că măsurile preconizate au impact bugetar, nu au fost respectate prevederile art.138 alin.(5) din Constituţie, potrivit cărora „nici o cheltuială bugetară nu poate fi aprobată fără stabilirea sursei de finanţare”, precum şi prevederile ale art.15 din Legea responsabilităţii fiscal-bugetare nr.69/2010, republicată.

PREŞEDINTE,



SECRETAR,

Adrian Solomon



Mihăiţă Găină

Întocmit,

Consilier parlamentar Elena Anghel 

